## El Consell aprova mesures administratives i economicopressupostàries per a facilitar la resposta de la Generalitat a conseqüència de la DANA

*** S’establix l’ordenació de les donacions que s’estan produint i la regulació de l’assignació dels ingressos
* Es reordena el sistema de modificacions pressupostàries amb la finalitat d’agilitzar la seua tramitació i prioritzar l’atenció dels gastos vinculats a la DANA
* S’agilitza la participació del personal funcionari de les entitats locals en el servici d’assistència per a la realització d’actuacions de la Generalitat davant una declaració d’emergència
* Es crea l’Instrument Autonòmic de Resposta, Atenció i Reconstrucció enfront de la DANA

​​​​​​**

El Consell ha aprovat un decret llei pel qual s’adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d’octubre de 2024.

L’objecte principal d’esta norma és fixar un esquema normatiu que facilite la gestió economicopressupostària per a facilitar la reconstrucció de la Comunitat després dels efectes derivats de la DANA. Entre altres qüestions, el decret establix l’ordenació de les donacions que s’estan produint, de manera que les donacions dineràries que s’efectuen s’ingressaran en el compte del Tresor de la Generalitat.

Els ingressos procedents d’estes donacions es destinaran a atendre gastos derivats de la DANA, com ajudes a les persones físiques o jurídiques de naturalesa privada, que hagen patit danys en els seus béns o drets, reparació de les infraestructures danyades, subministraments, material, així com qualsevol altre que puga contribuir a reforçar la recuperació i tornada a la normalitat en els municipis afectats.

Les donacions d’equipament i subministraments relacionats amb la lluita contra els efectes de la DANA que tinguen la consideració de béns mobles es consideraran acceptades per la seua recepció per la Conselleria o entitat destinatària d’estes.

Quant a les donacions de béns immobles seran acceptades per la Conselleria d’Hisenda, Economia i Administració Pública, que podrà destinar-les a la lluita contra els efectes de la DANA o alienar-se i aplicar el producte obtingut a esta finalitat.

De la mateixa manera, es regula l’afectació dels ingressos, de tal manera que s’assegura que tota aportació pública o privada tindrà com a única destinació fer front a les actuacions i mesures que adopte la Generalitat per a fer front a les necessitats originades per la DANA.

En este sentit, tots els crèdits pressupostaris finançats amb estos fons només podran executar-se amb la finalitat de finançar actuacions directament vinculades a la declaració de ‘Zona afectada greument per una emergència de protecció civil’, aprovada pel Consell de Ministres el passat 5 de novembre.

Així mateix, la Conselleria d’Hisenda podrà adoptar les mesures provisionals, preventives o correctives necessàries per a assegurar la racionalització del gasto, el compliment dels objectius i prioritats en la planificació pressupostària.

**Modificacions pressupostàries**

A més, es reordena el sistema de modificacions pressupostàries de manera similar a com es va fer per a fer front a la COVID, amb la finalitat d’agilitzar la seua tramitació i prioritzar l’atenció dels gastos vinculats a la DANA.

Així, durant el període de vigència de la declaració de ‘Zona afectada greument per una emergència de protecció civil’, les transferències de crèdits que tinguen el seu origen o porten causa en l’adopció de mesures o actuacions destinades a fer front a esta emergència no els serà aplicable la limitació establida en la Llei 1/2015 d’hisenda pública, del sector públic instrumental i de subvencions.

Igualment, s’adopta un conjunt de mesures destinades a agilitzar el règim de les ajudes i subvencions. En este sentit, s’inclouen preceptes relatius a les subvencions nominatives, a la condició de beneficiari i al pagament anticipat de les ajudes, amb la finalitat de repercutir directament i immediatament en favor de les persones, físiques o jurídiques, principals afectats per la DANA.

També es declaren d’interés general totes les obres necessàries que la Generalitat haja d’executar per a aconseguir la recuperació i tornada a la normalitat a conseqüència de la DANA i, referent a això, s’agilitzarà tota la tramitació dels contractes i expedients.

Este decret legitima la Generalitat i les entitats del sector públic per a sol·licitar les transmissions de dades entre òrgans d’esta o de diferents administracions públiques en la gestió de les ajudes i altres procediments que s’aproven per a pal·liar les pèrdues ocasionades per la DANA.

S’adopten mesures de caràcter extraordinari per a garantir la seguretat i integritat de les persones usuàries dels centres de servicis socials en els casos de declaració de situacions d’emergència o catàstrofe que els pogueren afectar.

D’igual manera, es regula la contractació d’emergència justificada per la necessitat d’actuar de manera immediata, de conformitat amb el que es preveu en la Llei 9/2017 de contractes del sector públic, així com el Registre de personal funcionari habilitat, amb la finalitat d’agilitzar la participació del personal funcionari habilitat de les entitats locals en el servici d’assistència per a la realització d’actuacions i tràmits de la Generalitat, quan així es requerisca davant una declaració d’emergència o catàstrofe.

S’establix la inembargabilitat de les ajudes previstes en el Decret 163/2024 del Consell, pel qual s’aproven les bases reguladores i el procediment de concessió directa d’ajudes urgents per a pal·liar la pèrdua de béns de primera necessitat de les persones físiques.

Amb l’objectiu de donar suport a les administracions públiques locals en restabliment d’infraestructures de transport, sanejament o residus que siguen de la seua titularitat, el decret autoritza amb caràcter excepcional la Conselleria de Medi Ambient, Infraestructures i Territori a executar les actuacions que es consideren més adequades.

Esta norma també crea l’Instrument Autonòmic de Resposta, Atenció i Reconstrucció enfront de la DANA a València, que quedarà adscrit a l’entitat Valenciana d’Estratègies i Recursos per a la Sostenibilitat Ambiental, SA (VAERSA). Li correspondrà la gestió, atenció, coordinació i suport material de les mesures que siguen requerides per les autoritats autonòmiques i locals afectades per la DANA en la Comunitat.

D’igual manera, s’arreplega la declaració d’utilitat pública o interés social i la necessitat d’urgent ocupació dels béns i drets afectats d’expropiació forçosa, ocupació temporal o imposició de servituds a conseqüència de l’execució de les obres en infraestructures hidràuliques i de carreteres afectades per la DANA.

Finalment, la norma arreplega una previsió especifica dirigida a la incorporació de romanents finançats amb fons finalistes, amb la finalitat d’assegurar que, pel que fa a les operacions de tancament de l’exercici 2024 i obertura del 2025, es desenrotlla amb la major agilitat possible i permet atendre totes les obligacions associades a estos a la menor brevetat.

Fecha: 12/11/2024